Előterjesztés Zalakaros Város Önkormányzata Képviselőtestülete 2022. június 23-án tartandó ülésére

Napirend címe: Zalakaros belterület 1323/8 hrsz-ú ingatlan megosztása után visszamaradó telekrész értékesítése tárgyában kiírt pályázat

Készítette: 	Bognár Ottó Péter településstratégiai, hatósági és közbiztonsági referens
		Klie Zoltán főépítész

Tisztelt Képviselőtestület!

A 1323/8 hrsz.ú telek rendezési terv megosztási eljárása elindításra került a Gksz-2 kereskedelmi gazdasági terület leválasztására. Jelenleg ez a két övezet (Gksz-2, Vt-4) egy helyrajzi szám alatt szerepel (1323/8).
A megosztási feladat előkészítése során kiderült, hogy a teleknek van egy déli nyúlványa (1. melléklet: szabályozási terv kivonat). A jelenleg érvényes szabályozási terv alapján nem tudjuk elvégezni a telekosztást, mert akkor az 1324 hrsz.-ú telek mögött létrejönne egy megközelíthetetlen zárványtelek. Valamint itt – mivel ez már a délre lévő Lke-3-as övezetbe tartozik – a minimálisan kialakítható telek területe 700 m2, ez sem tartható, mert csak 478 m2.

Ezért Zalakaros Város Önkormányzat Képviselőtestülete a 83/2022.(V.26.) számú határozatában döntött arról, hogy a Zalakaros belterület 1323/8 helyrajzi számú ingatlanrész telekhatárrendezéssel vegyes adásvételi szerződés keretében történő értékesítése érdekében ismételten pályázati felhívást bocsát ki: a 1324-es és a 1325-ös telkek tulajdonosainak történt felajánlás.

A pályázatban megjelölt határidőig nem érkezett be érvényes ajánlat. A Zalakaros, 1324 hrsz-ú ingatlan tulajdonosa a mellékelten csatolt e-mailben jelezte, hogy a vételárat továbbra is sokalja, míg a Zalakaros 1325 hrsz-ú ingatlan tulajdonosa telefonon tájékoztatott ugyanerről.

Tekintettel a fentiekre, a pályázati eljárást eredménytelenné kell nyilvánítani, és a telekrész rendezése érdekében további döntést kell hozni.

A jelenleg hatályos HÉSZ szerinti rendezés többszöri próbálkozás, pályázati felhívás kibocsátás ellenére sem sikerült, ezért javaslom a terület rendezését Zalakaros Város településrendezési eszközeinek módosításával megoldani.

Megoldás:

Az állami főépítész álláspontja szerint ezt az ellentmondást csak a rendezési tervmódosítás keretében tudjuk elvégezni. A módosítás leggyorsabb módja a főépítészi tárgyalásos eljárás. (314/2012. Korm. rendelet 32. §, 42. § szerint). 
Ennek első lépése a 1323/8 hrsz.-ú terület Gksz-2 övezettel érintett területének kiemelt fejlesztési területté való nyilvánítása.
A kiemelt fejlesztési területté való nyilvánításnak elegendő indoka, hogy a Gksz-2 övezet létrehozásával egy piacképes, önálló helyrajzi számú telek jöhessen létre.
A rendezési tervmódosítás alátámasztó tervdokumentációjának várható tervezési díja: ~400.000,- Ft. Ehhez a beszerzési szabályzat szerint soron kívüli ajánlat tételi eljárást kell indítani (3 tervezőnek).
A kiemelt fejlesztési területté nyilvánításról szóló Képviselőtestületi határozathozatalt hirdetménnyel elindított lakossági (partneri) egyeztetés követi (15 nap). A közben elkészülő módosított szabályozási tervdokumentáció (alátámasztó munkarészekkel) megküldésre kerül az állami főépítész részére, aki összehívja a szükséges tárgyalást az államigazgatási szervek bevonásával. Ha a tárgyalás első körben a résztvevők egyetértésével zárul (várhatóan nem merülhet fel akadály), az állami főépítész kiadja a záró véleményt. Ezután tudja Képviselő testület a rendezési tervmódosítást jóváhagyni. Ennek átfutási ideje: 1 hónap.

További feladatok:

Mint ahogy erről korábban többször értekeztünk: ha megtörténik a rendezési terven az övezeti vonal módosítása, akkor a Gksz-2 övezetbe benyúló két épület (Z+D üzlet és a volt Tüzép épület) bontása következhet, melyet a telekosztási tervek készítése követ. Természetesen ennek a munkának is van átfutási ideje (~1,5 hónap). Így tudjuk végre a leendő telket értékesítésre előkészíteni.
A rendezési terv módosítás után kialakítható (eladható) telek nagysága: 10 847 m2.

Határozati javaslat

Zalakaros Város Önkormányzata Képviselő-testülete:

1. A Zalakaros belterület 1323/8 hrsz-ú ingatlan megosztása után visszamaradó telekrész telekhatárrendezéssel vegyes adásvételi szerződés keretében történő értékesítésére kiírt zárt (meghívásos) pályázatot eredménytelenné nyilvánítja.
2. A Zalakaros, 1323/8 hrsz.-ú telek, Gksz-2 övezettel érintett területrészét kiemelt fejlesztési területté nyilvánítja.
3. Felkéri a Zalakarosi Közös Önkormányzati Hivatalt, hogy a Zalakaros, belterület 1323/8 hrsz-ú ingatlan rendezése érdekében a Zalakaros Város településrendezési eszközeinek módosítás eljárást indítsa el. 
4. Felhatalmazza a polgármestert a rendezési tervmódosítással járó tervezési munka elvégzésére irányuló ajánlattételi felhívás aláírására, egyúttal felkéri a Hivatalt, hogy annak azonnali kiküldéséről, legalább három gazdasági szereplő bevonásával gondoskodjon.
5. A módosítással járó többletköltségekről a beérkezett ajánlatok ismeretében dönt.

Határidő: azonnal
Felelős:   Novák Ferenc polgármester
Operatív: Klie Zoltán főépítész



Zalakaros, 2022. június 15.			

								
									Novák Ferenc
 polgármester

